
ANNESS I
SOMMARJU TAL-KARATTERISTIĊI TAL-PRODOTT

1.
ISEM IL-PRODOTT MEDIĊINALI
Eklira Genuair 322 mikrogramma trab li jittieħed man-nifs
2.
GĦAMLA KWALITATTIVA U KWANTITATTIVA
Kull doża fornuta (id-doża li tħalli l-biċċa tal-ħalq) fiha 375 µg ta’ aclidinium bromide ekwivalenti għal 322 µg ta’ aclidinium. Din tikkorrispondi għal doża mkejla ta’ 400 µg ta’ aclidinium bromide ekwivalenti għal 343 µg ta’ aclidinium.

Eċċipjent(i) b’effett magħruf
Kull doża mogħtija fiha madwar 12 mg ta’ lactose (bħala monohydrate).

Għal-lista kompluta ta’ eċċipjenti, ara sezzjoni 6.1.

3.
GĦAMLA FARMAĊEWTIKA
Trab li jittieħed man-nifs.

Trab abjad jew kważi abjad f’inalatur abjad b’indikatur tad-doża integrali u buttuna ħadra tad-dożaġġ.

4.
TAGĦRIF KLINIKU
4.1
Indikazzjonijiet terapewtiċi
Eklira Genuair huwa indikat bħala trattament ta’ manutenzjoni bi bronkodilatatur sabiex itaffi s-sintomi fil-pazjenti adulti b’mard pulmonari ostruttiv kroniku (COPD) (ara sezzjoni 5.1).

4.2
Pożoloġija u metodu ta’ kif għandu jingħata
Pożoloġija
Id-doża rakkomandata hija teħid darba man-nifs ta’ 322 mikrogramma ta’ aclidinium darbtejn kuljum.

Jekk tinqabeż doża, id-doża li jkun imiss għandha tittieħed kemm jista’ jkun malajr. Madankollu, jekk ikun kważi wasal il-ħin għad-doża li jmiss, id-doża li tkun intesiet tittieħed għandha tinqabeż.

Anzjani
Ma huwa meħtieġ l-ebda aġġustament tad-doża għall-pazjenti anzjani (ara sezzjoni 5.2). 

Indeboliment renali
Ma huwa meħtieġ l-ebda aġġustament tad-doża għall-pazjenti b’indeboliment renali (ara sezzjoni 5.2).

Indeboliment epatiku
Ma huwa meħtieġ l-ebda aġġustament tad-doża għall-pazjenti b’indeboliment epatiku (ara sezzjoni 5.2).

Popolazzjoni pedjatrika
Ma hemm l-ebda użu relevanti ta’ Eklira Genuair fit-tfal u l-adoloxxenti (età taħt it‑18‑il sena) għall-indikazzjoni tas-COPD.

Metodu ta’ kif għandu jingħata
Għal użu permezz ta’ teħid man-nifs.

Il-pazjenti għandhom jintwerew kif għandhom jamministraw il-prodott b’mod korrett peress li l-inalatur ta’ Genuair jista’ jaħdem b’mod differenti minn inalaturi li l-pazjenti jaf użaw qabel. Huwa importanti li tordna lill-pazjenti biex jaqraw b’attenzjoni l-Istruzzjonijiet għall-Użu fil-Fuljett ta’ Tagħrif, li jiġi ma’ kull inalatur.

Għal Struzzjonijiet dwar l-Użu, ara sezzjoni 6.6. 
4.3
Kontraindikazzjonijiet
Sensittività eċċessiva għal aclidinium bromide jew għal kwalunkwe sustanzi mhux attivi elenkati fis-sezzjoni 6.1.
4.4
Twissijiet speċjali u prekawzjonijiet għall-użu
Bronkospażmi paradossiċi:

L-għoti ta’ Eklira Genuair jista’ jikkawża bronkospażmi paradossiċi. Jekk dan iseħħ, it-trattament b’Eklira Genuair għandu jitwaqqaf u għandhom jiġu kkunsidrati trattamenti oħrajn.

Jekk il-marda tmur għall-agħar:

Aclidinium bromide huwa bronkodilatatur ta’ manutenzjoni u m’għandux jintuża sabiex itaffi episodji akuti ta’ bronkospażmi, jiġifieri bħala terapija ta’ salvataġġ. Fil-każ ta’ bidla fl-intensità tas-COPD, filwaqt li l-pazjent ikun qed jiġi ttrattat b’aclidinium bromide tant li l-pazjent jikkunsidra li tkun meħtieġa mediċina ta’ salvantaġġ addizzjonali, għandha ssir evalwazzjoni mill-ġdid tal-pazjent u tal-iskeda tat-trattament tal-pazjent.

Effetti kardjovaskulari:

Arritmiji kardijaċi, inkluż fibrillazzjoni atrijali u attakk ta’ takikardija dehru wara l-għoti ta’ Eklira Genuair (ara sezzjoni 4.8). Għalhekk, Eklira Genuair għandu jintuża b’kawtela f’pazjenti bi storja ta’ arritmiji kardijaċi jew b’fatturi ta’ riskju għal arritmiji kardijaċi.
L-esperjenza f'pazjenti b'komorbiditajiet kardjovaskulari fi provi kliniċi hija limitata (ara sezzjoni 5.1). Dawn il-kundizzjonijiet jistgħu jiġu affettwati mill-mekkaniżmu ta' azzjoni antikolinerġiku.
Attività antikolinerġika:

Fuq perjodu ta’ żmien twil, ħalq xott, li ġie osservat fit-trattament antikolinerġiku, jista’ jkun assoċjat ma’ taħsir tas-snien.

B’mod konsistenti mal-attività antikolinerġika tiegħu, aclidinium bromide għandu jintuża b’kawtela f’pazjenti b’iperplasija prostatika sintomatika jew b’ostruzzjoni tal-għonq tal-bużżieqa tal-awrina jew bi glawkoma ta’ angolu dejjaq (anki jekk kuntatt dirett tal-prodott mal-għajnejn huwa ferm improbabbli).
Eċċipjenti:

Dan il-prodott mediċinali fih lactose. Pazjenti li għandhom problemi ereditarji rari ta’ intolleranza għall-galactose, nuqqas ta’ lactase totali jew malassorbiment tal-glucose-galactose m’għandhomx jieħdu dan il-prodott mediċinali.

4.5
Interazzjoni ma’ prodotti mediċinali oħra u forom oħra ta’ interazzjoni
Għoti f’daqqa ta’ aclidinium bromide flimkien ma’ prodotti mediċinali li fihom l-antikolinerġiku ma ġiex studjat u mhuwiex rakkomandat.
Għad li ma sar l-ebda studju formali in vivo tal-interazzjoni tal-mediċina, aclidinium bromide meħud man-nifs intuża b’mod konkomitanti ma’ prodotti mediċinali tas-COPD oħrajn inklużi bronkodilataturi simpatomimetiċi, methylxanthines, u sterojdi orali u li jittieħdu man-nifs mingħajr prova klinika ta’ interazzjonijiet tal-mediċina.

Studji in vitro wrew li aclidinium bromide jew il-metaboliti ta’ aclidinium bromide fid-doża terapewtika mhumiex mistennija li jikkawżaw interazzjonijiet ma’ sustanzi attivi li huma substrati ta’ glikoproteina‑P (P-gp), jew sustanzi attivi metabolizzati minn enzimi taċ-ċitokrom P450 (CYP450) u esterases (ara sezzjoni 5.2).

4.6
Fertilità, tqala u treddigħ
Tqala
M’hemm l-ebda dejta disponibbli dwar l-użu ta’ aclidinium bromide f’nisa tqal.
Studji f’annimali urew tossiċità tal-feti biss f’livelli ta’ doża ferm ogħla mill-espożizzjoni massima tal-bniedem għal aclidinium bromide (ara sezzjoni 5.3). Aclidinium bromide għandu jintuża biss matul it-tqala jekk il-benefiċċji mistennija jkunu akbar mir-riskji potenzjali.

Treddigħ
Mhuwiex magħruf jekk aclidinium bromide/metaboliti tiegħu huma eliminati fil-ħalib tas-sider tal-bniedem. Studji f’annimali wrew ħruġ ta’ ammonti żgħar ta’ aclidinium bromide/metaboliti fil-ħalib. Riskju għat-trabi tat-twelid/trabi ma jistax jiġi eskluż. Gћandha tittieћed deċiżjoni jekk il-mara twaqqafx it-treddigћ jew twaqqafx/tastjeni minn trattament b’Eklira Genuair wara li jiġi kkunsidrat il-benefiċċju ta’ treddigћ gћat-tarbija u l-benefiċċju tat-trattament gћall-mara.

Fertilità
Studji f’firien urew tnaqqis żgħir fil-fertilità biss f’livelli ta’ doża ferm ogħla mill-espożizzjoni massima tal-bniedem għal aclidinium bromide (ara sezzjoni 5.3). Huwa kkunsidrat improbabbli li aclidinium bromide mogħti bid-doża rakkomandata jaffettwa l-fertilità fil-bnedmin.

4.7
Effetti fuq il-ħila biex issuq u tħaddem magni
Aclidinium bromide ftit li xejn għandu effett fuq il-ħila biex issuq u tħaddem magni. L-okkorrenza ta’ wġigħ ta’ ras, sturdament jew vista mċajpra wara li jingħata aclidinium bromide (ara sezzjoni 4.8) tinfluwenza l-ħila li ssuq jew tħaddem magni.
4.8
Effetti mhux mixtieqa
Sommarju tal-profil tas-sigurtà
L-aktar reazzjonijiet avversi rrappurtati b’mod komuni b’Eklira Genuair kienu l-uġigħ ta’ ras (6.6%) u nasofarinġite (5.5%).

Sommarju f’tabella tar-reazzjonijiet avversi
Il-frekwenzi assenjati għall-effetti mhux mixtieqa ta’ hawn taħt huma bbażati fuq rati ta’ inċidenza mhux aġġustati ta’ reazzjonijiet avversi (jiġifieri avvenimenti attribwiti lil Eklira Genuair) osservati b’Eklira Genuair 322 µg (636 pazjent) fl-analiżi miġbura ta’ prova klinika waħda ta’ 6 xhur u tnejn ta’ 3 xhur fejn il-pazjenti ntgħażlu b’mod każwali, ikkontrollata bil-plaċebo jew fuq ir-riżultati ta’ studju ta’ wara t-tqegħid fis-suq .

Prova kkontrollata bil-plaċebo f’1791 pazjent b’COPD moderata għal severa ħafna ttrattati b’Eklira Genuair sa 36 xahar ma identifikatx reazzjonijiet avversi oħra.
Il-frekwenza tar-reazzjonijiet avversi hija definita billi tintuża l-konvenzjoni li ġejja: komuni ħafna (≥1/10); komuni (≥1/100 sa <1/10); mhux komuni (≥1/1,000 sa <1/100); rari (≥1/10,000 sa <1/1,000); rari ħafna (<1/10,000) mhux magħruf (ma tistax tittieħed stima mid-data disponibbli).
	Sistema tal-klassifika tal-organi
	Terminu ppreferut
	Frekwenza

	Infezzjonijiet u infestazzjonijiet
	Sinusite
	Komuni

	
	Nażofarinġite
	Komuni

	Disturbi fis-sistema immuni
	Sensittività eċċessiva
	Rari

	
	Anġjoedema
	Mhux magħrufa

	
	Reazzjoni anafilattika
	Mhux magħrufa

	Disturbi fis-sistema nervuża
	Uġigħ ta’ ras
	Komuni

	
	Sturdament
	Mhux komuni

	Disturbi fl-għajnejn
	Vista’ mċajpra
	Mhux komuni

	Disturbi fil-qalb
	Arritmiji tal-qalb, inklużi fibrillazzjoni atrijali u attakk ta’ takikardija
	Mhux komuni

	
	Takikardija
	Mhux komuni

	
	Palpitazzjonijiet
	Mhux komuni

	Disturbi respiratorji, toraċiċi u medjastinali
	Sogħla
	Komuni

	
	Disfonija
	Mhux komuni

	Disturbi gastro-intestinali
	Dijarea
	Komuni

	
	Nawsja
	Komuni

	
	Ħalq niexef
	Mhux komuni

	
	Stomatite
	Mhux komuni

	Disturbi fil-ġilda u fit-tessuti ta’ taħt il-ġilda
	Raxx
	Mhux komuni

	
	Prurite
	Mhux komuni

	Disturbi fil-kliewi u fis-sistema urinarja 
	Żamma tal-awrina
	Mhux komuni


Rappurtar ta’ reazzjonijiet avversi suspettati

Huwa importanti li jiġu rrappurtati reazzjonijiet avversi suspettati wara l-awtorizzazzjoni tal-prodott mediċinali. Dan jippermetti monitoraġġ kontinwu tal-bilanċ bejn il-benefiċċju u r-riskju tal-prodott mediċinali. Il-professjonisti dwar il-kura tas-saħħa huma mitluba jirrappurtaw kwalunkwe reazzjoni avversa suspettata permezz tas-sistema ta’ rappurtar nazzjonali imniżżla f’Appendiċi V.
4.9
Doża eċċessiva
Dożi għoljin ta’ aclidinium bromide jistgħu jwasslu għal sinjali u sintomi antikolinerġiċi.

Madankollu, dożi waħedhom meħudin man-nifs sa 6,000 µg ta’ aclidinium bromide ngħataw lil individwi b’saħħithom mingħajr reazzjonijiet avversi antikolinerġiċi sistemiċi. Barra minn hekk, ma ġiet osservata l-ebda reazzjoni klinikament avversa rilevanti wara dożaġġ ta’ darbtejn kuljum għal sebat ijiem sa 800 µg ta’ aclidinium bromide lil individwi b’saħħithom.

Intossikazzjoni akuta permezz ta’ bligħ involontarju tal-prodott mediċinali ta’ aclidinium bromide hija improbabbli minħabba l-bijodisponibbiltà orali baxxa tiegħu u l-mekkaniżmu ta’ dożaġġ imħaddem man-nifs tal-inalatur Genuair.

5.
PROPRJETAJIET FARMAKOLOĠIĊI
5.1 
Proprjetajiet farmakodinamiċi
Kategorija farmakoterapewtika: Mediċini għal mard ostruttiv tal-passaġġi tal-arja, antikolinerġiċi; Kodiċi ATC: R03BB05.
Mekkaniżmu ta’ azzjoni

Aclidinium bromide huwa antagonista tar-riċettur muskariniku kompetittiv u selettiv (magħruf ukoll bħala antikolinerġiku), bi żmien ta’ residenza akbar fir-riċetturi M3 mir-riċetturi M2. Ir-riċetturi M3 jimmedjaw il-kontrazzjoni tal-muskolu lixx tal-passaġġ tal-arja. Aclidinium bromide li jittieħed man-nifs jaġixxi lokalment fil-pulmun sabiex jantagonizza r-riċetturi M3 tal-muskolu lixx tal-passaġġ tal-arja u jinduċi l-bronkodilatazzjoni. Studji in vitro u in vivo mhux kliniċi wrew inibizzjoni mgħaġġla minn aclidinium, li tiddependi fuq id-doża u li ddum, ta’ tidjiq tal-passaġġ tal-arja indott minn acetycholine. Aclidinium bromide malajr jinqasam fil-plażma, u għaldaqstant, il-livell ta’ effetti sekondarji sistemiċi antikolinġiċi huwa wieħed baxx.
Effetti farmakodinamiċi
L-istudji tal-effikaċja klinika wrew li Eklira Genuair ipprovda titjib klinikament sinifikanti fil-funzjoni tal-pulmun (kif imkejjel mill-volum espiratorju sfurzat f’sekonda waħda [FEV1]) fuq 12‑il siegħa b’għoti filgħodu u filgħaxija, li kien evidenti fi żmien 30 minuta mill-ewwel doża (żidiet mil-linja bażi ta’ 124‑133 mL). Bronkodilatazzjoni massima nkisbet fi żmien siegħa-tliet sigħat wara dożaġġ bl-ogħla titjib medju f’FEV1 fir-rigward tal-linja bażi ta’ 227‑268 mL fl-istat fiss.

Elettrofiżjoloġija kardijaka
Ma ġie osservat l-ebda effett fuq l-intervall QT (ikkoreġut bl-użu jew tal-metodu Fridericia jew Bazett jew inkella kkoreġut b’mod individwali) meta aclidinium bromide (200 µg jew 800 µg) ingħata darba kuljum għal tliet ijiem lil individwi b’saħħithom fi studju dettaljat dwar il-QT.

Barra minn hekk, ma ġie osservat l-ebda effett klinikament sinifikanti ta’ Eklira Genuair fuq ir-ritmu kardijaku matul monitoraġġ Holter ta’ 24 siegħa wara trattament ta’ 3 xhur ta’ 336 pazjent (li 164 minnhom irċevew Eklira Genuair 322 µg darbtejn kuljum).

Effikaċja u sigurtà klinika
Il-programm ta’ żvilupp kliniku ta’ Fażi III ta’ Eklira Genuair inkluda 269 pazjent ittrattat b’Eklira Genuair 322 µg darbtejn kuljum fi studju wieħed ta’ sitt xhur li fih il-parteċipanti ntgħażlu b’mod każwali kkontrollat bi plaċebo u 190 pazjent ittrattat b’Eklira Genuair 322 µg darbtejn kuljum fi studju wieħed li fih il-parteċipanti ntgħażlu b’mod każwali, li dam tliet xhur, ikkontrollat bi plaċebo. L-effikaċja ġiet evalwata b’kejl tal-funzjoni tal-pulmun u bir-riżultati sintomatiċi bħal qtugħ ta’ nifs, stat tas-saħħa speċifiku għall-marda, użu ta’ mediċina ta’ salvataġġ u okkorrenza ta’ taħrix tal-marda. Fl-istudji dwar sigurtà fit-tul, Eklira Genuair ġie assoċjat mal-effikaċja bronkodilatatorja meta mogħti fuq perjodu ta’ trattament ta’ sena.
Bronkodilatazzjoni
Fl-istudju ta’ 6 xhur, il-pazjenti li rċivew Eklira Genuair 322 µg darbtejn kuljum kellhom titjib klinikament sinifikanti fil-funzjoni tal-pulmun tagħhom (kif imkejjel mill-FEV1). L-effetti bronkodilatatorji massimi kienu evidenti mill-ewwel jum u nżammu matul il-perjodu ta’ trattament ta’ 6 xhur. Wara t-trattament ta’ 6 xhur, it-titjib medju fl-FEV1 qabel id-doża (livell minimu) ta’ filgħodu meta mqabbel mal-plaċebo kien ta’ 128 mL (95% CI=85‑170; p<0.0001).

Kien hemm osservazzjonijiet simili b’Eklira Genuair fl-istudju ta’ 3 xhur.

Stat tas-Saħħa Speċifiku għall-Marda u l-Benefiċċji Sintomatiċi
Eklira Genuair ipprovda titjib klinikament sinifikanti fin-nuqqas ta’ nifs (evalwat billi ntuża l-Indiċi ta’ Qtugħ ta’ nifs ta’ Transizzjoni (Transition Dyspnoea Index) [TDI]) u fl-istat tas-saħħa speċifiku 
għall-marda (evalwat billi ntuża l-Kwestjonarju Respiratorju ta’ St. George (Respiratory Questionnaire-[SGRQ]). It-Tabella ta’ hawn taħt turi kemm ittaffew is-sintomi wara t-trattament ta’ 6 xhur b’Eklira Genuair.

	Varjabbli
	Trattament
	Titjib fuq il-plaċebo
	valur-p

	
	Eklira Genuair
	Plaċebo
	
	

	TDI

	Perċentwal ta’ Pazjenti li laħqu MCIDa 
	56.9
	45.5
	żieda ta’ 1.68 drabiċ fil-probabbiltà
	0.004

	Bidla Medja mil-linja bażi
	1.9
	0.9
	1.0 unità
	<0.001

	SGRQ

	Perċentwal ta’ Pazjenti li laħqu MCIDb 
	57.3
	41.0
	żieda ta’ 1.87 drabiċ fil-probabbiltà
	<0.001

	Bidla Medja mil-linja bażi
	‑7.4
	‑2.8
	‑4.6 unitajiet
	<0.0001

	a
Differenza klinikament importanti minima (MCID) ta’ mill-inqas bidla 1 fl-unità fit-TDI.

b
MCID ta’ mill-inqas bidla ta’ - 4 unitajiet f’SGRQ.

ċ
Proporzjon tal-probabbiltà, żieda fil-probabbiltà ta’ lħuq tal-MCID bi tqabbil mal-plaċebo.


Pazjenti ttrattati b’Eklira Genuair kienu jeħtieġu inqas mediċina ta’ salvataġġ mill-pazjenti ttrattati bi plaċebo (tnaqqis ta’ 0.95 għafsiet kuljum f’6 xhur [p=0.005]). Eklira Genuair tejjeb ukoll is-sintomi ta’ kuljum tas-COPD (produzzjoni ta’ qtugħ ta’ nifs, sogħla u bżieq) u s-sintomi ta’ filgħaxija u ta’ kmieni filgħodu.

Analiżi tal-effikaċja miġbura tal-istudji kkontrollati bi plaċebo ta’ 6 xhur u 3 xhur urew tnaqqis statistikament sinifikanti fir-rata ta’ taħrix moderat għal sever tal-marda (li kien jeħtieġ kura b’antibijotiċi jew kortikosterojdi jew li rriżulta f’li l-pazjent kellu jiddaħħal l-isptar) b’aclidinium 322 µg darbtejn kuljum meta mqabbal ma’ plaċebo (rata kull pazjent kull sena: 0.31 vs 0.44 rispettivament; p=0.0149).

Prova ta’ Sigurtà u Effikaċja Fit-Tul sa 3 snin

L-effett ta’ aclidinium bromide fuq l-okkorrenza ta’ avvenimenti kardjovaskulari avversi maġġuri (MACE, major adverse cardiovascular events) ġie vvalutat fi studju randomizzat, double-blind, ikkontrollat bil-plaċebo u ta’ grupp parallel fi 3630 pazjent adult bejn l-età ta’ 40 sa 91 sena b’COPD moderata għal severa ħafna, ittrattati sa 36 xahar. 58.7 % kienu rġiel u 90.7 % kienu Bojod, b’FEV1 ta’ wara l-bronkodilatur medju ta’ 47.9 % tal-valur previst u CAT (Test ta’ Valutazzjoni tas-COPD) medju ta’ 20.7. Il-pazjenti kollha kellhom storja ta’ marda kardjovaskulari jew ċerebrovaskulari u/jew fatturi ta’ riskju kardjovaskulari sinifikanti. 59.8 % tal-pazjenti kellhom tal-inqas aggravar wieħed ta’ COPD fit-12-il xahar ta’ qabel mill-vista tal-iskrinjar. Madwar 48 % tal-pazjenti rreġistrati kellhom storja preċedenti ta’ mill-inqas avveniment kardjovaskulari 1 preċedenti dokumentat; marda ċerebrovaskulari (13.1%), marda tal-arterja koronarja (35.4%), marda vaskulari periferali jew storja ta’ klawdikazzjoni (13.6%).

L-istudju kellu tfassil xprunat mill-avvenimenti u ntemm ladarba ġew osservati avvenimenti MACE suffiċjenti għall-analiżi tas-sigurtà primarja. Il-pazjenti waqqfu t-trattament jekk esperjenzaw avveniment MACE u daħlu fil-perjodu ta’ segwitu wara t-trattament matul l-istudju. 70.7 % tal-pazjenti temmew l-istudju skont il-valutazzjoni tal-investigatur. Iż-żmien medjan fuq it-trattament fil-grupp ta’ Eklira Genuair kif ukoll tal-plaċebo kien 1.1 u sena, rispettivament. Iż-żmien medjan fuq l-istudju fil-gruppi ta’ Eklira Genuair u tal-plaċebo kien madwar 1.4 u 1.3 snin, rispettivament.

Il-punt tat-tmiem tas-sigurtà primarja kien iż-żmien għall-ewwel okkorrenza ta’ MACE, definit bħala xi wieħed mill-avvenimenti aġġudikati li ġejjin: mewt kardjovaskulari, infart mijokardijaku (MI) mhux fatali, jew puplesija iskemika mhux fatali. Il-frekwenza tal-pazjenti b’tal-inqas MACE wieħed kienet 3.85% vs. 4.23% pazjenti fil-gruppi ta’ aclidinium u plaċebo, rispettivament. Eklira Genuair ma żiedx ir-riskju ta’ MACE f’pazjenti b’COPD meta mqabbel ma’ plaċebo meta ġie miżjud ma’ terapija ta’ sfond attwali (proporzjon ta’ riskju (HR) 0.89; 95% CI: 0.64, 1.23). Il-valur ta’ fuq tal-intervall ta’ kunfidenza eskluda marġini ta’ riskju definit minn qabel ta’ 1.8.

Ir-rata ta’ aggravar tas-COPD moderat jew sever għal kull pazjent għal kull sena matul l-ewwel sena tat-trattament ġiet evalwata bħala l-punt tat-tmiem tal-effikaċja primarja fl-istudju. Il-pazjenti ttrattati b’Eklira Genuair urew tnaqqis statistikament sinifikanti ta’ 22 % meta mqabbel ma’ plaċebo (proporzjon tar-rata [RR] 0.78; 95% CI 0.68 sa 0.89; p<0.001). Barra minn hekk, Eklira Genuair wera tnaqqis statistikament sinifikanti ta’ 35 % fir-rata ta’ dħul fl-isptar minħabba aggravar ta’ COPD waqt it-trattament matul l-ewwel sena meta mqabbel ma’ plaċebo (RR 0.65; 95% CI 0.48 sa 0.89; p=0.006).

Il-grupp ta’ Eklira Genuair wera dewmien statistikament sinifikanti fiż-żmien għall-ewwel aggravar moderat jew sever waqt it-trattament meta mqabbel mal-grupp tal-plaċebo. Il-pazjenti fil-grupp ta’ aclidinium bromide kellhom tnaqqis relattiv ta’ 18 % fir-riskju ta’ aggravar (HR 0.82; 95% CI [0.73, 0.92], p<0.001).
Tolleranza għall-eżerċizzju
Fi studju kliniku crossover ta’ tliet ġimgħat, li fih il-parteċipanti ntgħażlu b’mod każwali, ikkontrollat bi plaċebo, Eklira Genuair ġie assoċjat ma’ titjib statistikament sinfikanti li tejjeb b’mod sinifikanti l-ħin ta’ kapaċità li wieħed jissaporti l-eżerċizzju meta mqabbel ma’ plaċebo ta’ 58 sekonda (95% CI=9-108; p=0.021; valur ta’ qabel il-kura: 486 sekonda). Eklira Genuair naqqas b’mod statistikament sinifikanti n-nefħa eċċessiva tal-pulmun waqt is-serħan (kapaċità residwa funzjonali [FRC]=0.197 L [95% CI=0.321, 0.072; p=0.002]; volum residwu [RV]=0.238 L [95% CI=0.396, 0.079; p=0.004]) u tejjeb ukoll il- kapaċità minima ta’ teħid ’il ġewwa tan-nifs (b’0.078 L; 95% CI=0.01, 0.145; p=0.025) u naqqas id-dispnea matul eżerċizzju (skala ta’ Borg) (b’0.63 unitajiet Borg; 95% CI=1.11, 0.14; p=0.012). 
Popolazzjoni pedjatrika
L-Aġenzija Ewropea għall-Mediċini irrinunzjat għall-obbligu li jiġu ppreżentati r-riżultati tal-istudji b’Eklira Genuair f’kull sett tal-popolazzjoni pedjatrika fis-COPD (ara sezzjoni 4.2 għal informazzjoni dwar l-użu pedjatriku).
5.2
Tagħrif farmakokinetiku
Assorbiment
Aclidinium bromide jiġi assorbit malajr mill-pulmun, u jikseb konċentrazzjonijiet massimi ta’ plażma fi żmien 5 minuti minn meta jittieħed man-nifs f’individwi b’saħħithom, u normalment fi żmien l-ewwel 15‑il minuta fil-pazjenti bis-COPD. Il-porzjon tad-doża meħuda man-nifs li tilħaq iċ-ċirkolazzjoni sistemika bħala aclidinium mhux mibdul hija ferm baxxa f’ammont ta’ inqas minn 5%.

Il-massimu tal-konċentrazzjonijiet tal-plażma miksub wara teħid man-nifs tat-trab xott minn pazjenti bis-COPD ta’ dożi waħedhom ta’ 400 µg ta’ aclidinium bromide kien bejn wieħed u ieħor ta’ 80 pg/mL. Il-livelli ta’ plażma fl-istat fiss nkisbu fi żmien sebat ijiem bid-dożaġġ ta’ darbtejn kuljum u meta titqies il-half-life qasira, l-istat fiss jista’ jinkiseb fi ftit żmien wara l-ewwel doża. Ma ġiet osservata l-ebda akkumulazzjoni wara dożaġġ ripetut fl-istat fiss.

Distribuzzjoni
Id-depożitu sħiħ fil-pulmun ta’ aclidinium bromide meħud man-nifs permezz ta’ inalatur Genuair kellu medja ta’ bejn wieħed u ieħor 30% tad-doża mkejla.

B’mod mill-aktar probabbli, it-twaħħil tal-proteina tal-plażma ta’ aclidinium bromide determinat in vitro aktarx li kkorrisponda għat-twaħħil tal-proteina tal-metaboliti minħabba l-idroliżi mgħaġla ta’ aclidinium bromide fil-plażma; it-twaħħil tal-proteina tal-plażma kien ta’ 87% għall-metabolit tal-carboxylic acid u 15% għall-metabolit tal-alkoħol. Il-proteina tal-plażma ewlenija li twaħħal aclidinium bromide hija l-albumina.

Bijotrasformazzjoni
Aclidinium bromide huwa idrolizzat malajr u b’mod estensiv għad-derivati farmakoloġikament inattivi tiegħu tal-alkoħol u tal-carboxylic acid. L-idrolożi sseħħ kemm b’mod kimiku (mhux b’mod 
enzimatiku) kif ukoll b’mod enzimatiku b’esterażi, b’butyrylcholinesterase jkun l-esterase ewlieni tal-bniedem involut fl-idroliżi. Il-livelli fil-plażma tal-metabolit tal-aċidu huma bejn wieħed u ieħor 100 darba akbar minn dawk tal-metaboli tal-alkoħol u s-sustanza attiva mhux mibdula ta’ wara t-teħid man-nifs. 
Il-bijodisponibilità assoluta baxxa tal-aclidinium bromide meħud man-nifs (<5%) hija għaliex aclidinium bromide tgħaddi minn idroliżi sistemika u pre-sistemika estensiva sew jekk depożitata fil-pulmun sew jekk miblugħa.

Il-bijotrasformazzjoni permezz ta’ enzimi CYP450 għandha rwol żgħir fit-tneħħija metabolika totali ta’ aclidinium bromide.
L-istudji in vitro wrew li aclidinium bromide fid-doża terapewtika tiegħu jew il-metaboliti tiegħu ma jinibixxux u lanqas ma jinduċu xi wieħed mill-enzimi taċ-ċitokromu P450 (CYP450) u ma jinibixxux esterases (carboxylesterase, acetylcholinesterase u butyrylcholinesterase). L-istudji in vitro wrew li aclidinium bromide jew il-metaboliti ta’ aclidinium bromide mhumiex substrati jew inibituri ta’ P-glikoproteina.

Eliminazzjoni
Il-half-life tal-eliminazzjoni totali ta’ aclidinium bromide hija ta’ bejn wieħed u ieħor sagħtejn sa tliet sigħat.

Wara għoti ġol-vini ta’ 400 µg ta’ aclidinium bromide radjutikkettat lil individwi b’saħħithom, bejn wieħed u ieħor 1% tad-doża tneħħiet bħala aclidinium bromide mhux mibdul fl-awrina. Sa 65% tad-doża ġiet eliminata bħala metaboliti fl-awrina u sa 33% bħala metaboliti fl-ippurgar.

Wara teħid man-nifs ta’ 200 µg u 400 µg ta’ aclidinium bromide minn individwi b’saħħithom jew pazjenti bis-COPD, l-eleminazzjoni permezz tal-awrina ta’ aclidinium mhux mibdul kienet ferm baxxa f’ammont ta’ madwar 0.1% tad-doża mogħtija, u dan jindika li t-tneħħija renali għandha rwol żgħir fit-tneħħija totali ta’ aclidinium mill-plażma.

Linearità/nuqqas ta’ linearità
Aclidinium bromide wera linearità kinetika u mġiba farmakokinetika indipendenti mill-ħin fil-medda terapewtika.

Popolazzjonijiet speċjali
Pazjenti anzjani
Il-proprjetajiet farmakokinetiċi ta’ aclidinium bromide f’pazjenti b’COPD moderata sa severa jidhru simili f’pazjenti ta’ 40‑59 sena u f’pazjenti ta’ ≥70 sena. Għaldaqstant, ma huwa meħtieġ l-ebda aġġustament tad-doża għall-pazjenti anzjani b’COPD.
Pazjenti b’indeboliment epatiku
Ma saru l-ebda studji fuq pazjenti b’indeboliment epatiku. Minħabba li aclidinium bromide huwa metabolizzat l-aktar minn qasma kimika u enzematika fil-plażma, disfunzjoni epatika hija ferm improbabbli li tibdel l-espożizzjoni sistemika tiegħu. Ma huwa meħtieġ l-ebda aġġustament għall-pazjenti b’COPD b’indeboliment epatiku.
Pazjenti b’indeboliment renali
Ma ġew osservati l-ebda differenzi farmakokinetiċi sinifikanti bejn l-individwi b’funzjoni renali normali u individwi b’indeboliment renali. Għaldaqstant, ma huwa meħtieġ l-ebda aġġustament tad-doża u l-ebda monitoraġġ addizzjonali għall-pazjenti b’COPD b’indeboliment renali.

Relazzjoni(jiet) farmakokinetika(ċi)/farmakodinamika(ċi)

Minħabba li aclidinium bromide jaġixxi lokalment fil-pulmun u malajr jinqasam fil-plażma, m’hemm l-ebda relazzjoni diretta bejn il-farmakokinetika u l-farmakodinamika.

5.3 Tagħrif ta’ qabel l-użu kliniku dwar is-sigurtà
Tagħrif mhux kliniku ibbażat fuq studji konvenzjonali ta’ sigurtà farmakoloġika, effett tossiku minn dożi ripetuti, effett tossiku fuq il-ġeni, riskju ta’ kanċer, u effett tossiku fuq is-sistema riproduttiva u l‑iżvilupp, ma juri l-ebda periklu speċjali għall-bnedmin.

Fi studji li mhumiex kliniċi fir-rigward tal-parametri kardjovaskulari (żieda fir-rata ta’ taħbit tal-qalb fil-klieb), it-tossiċità riproduttiva (effetti fetotossiċi), u l-fertilità (tnaqqis żgħir fir-rata ta’ konċepiment, numru ta’ corpora lutea, u telf ta’ qabel u wara l-impjant) l-effetti dehru biss wara esponimenti meqjusa ferm aktar għoljin mill-massimu ta’ esponiment fil-bniedem, u dan jindika ftit rilevanza għall-użu kliniku.
It-tossiċità baxxa osservata fl-istudji mhux kliniċi tat-tossiċità kienet parzjalment dovuta għall-metaboliżmu mgħaġġel ta’ aclidinium bromide fil-plażma u n-nuqqas ta’ attività farmakoloġika importanti tal-metaboliti ewlenin. Il-marġini ta’ sigurtà għal espożizzjoni sistemika tal-bniedem b’400 µg darbtejn kuljum fuq il-livelli ta’ effetti avversi sinifikanti mhux osservati f’dawn l-istudji varjaw minn 17‑ il darba għal 187 darba.

6.
TAGĦRIF FARMAĊEWTIKU
6.1
Lista ta’ eċċipjenti
Lactose monohydrate.

6.2
Inkompatibbiltajiet
Mhux applikabbli.

6.3
Żmien kemm idum tajjeb il-prodott mediċinali
3 snin

Għandu jintuża fi żmien 90 jum minn meta jinfetaħ il-pawċ.

6.4
Prekawzjonijiet speċjali għall-ħażna
Żomm l-inalatur ġol-pawċ sakemm jibda l-perjodu tal-għoti. 

6.5 In-natura u tal-kontenitur u ta’ dak li hemm ġo fih
L-istrument inalatur huwa strument b’diversi komponenti magħmul minn polycarbonate, acrylonitrile-butadiene-styrene, polyoxymethylene, polyester-butylene-terephthalate, polypropylene, polystyrene u stainless steel. Huwa ta’ kulur abjad b’indikatur tad-dożi integrali u buttuna ħadra tad-dożaġġ. Il-biċċa tal-ħalq hija miksija b’tapp protettiv aħdar li jinqala’. L-inalatur huwa fornut f’pawċ tal-plastik laminat, imqiegħda f’kartuna tal-kartonċin.

Kartuna li fiha inalatur 1 bi 30 doża.

Kartuna li fiha inalatur 1 b’60 doża.

Kartuna li fiha 3 inalaturi, kull wieħed b’60 doża.
Jista’ jkun li mhux il-pakketti tad-daqsijiet kollha jkunu fis-suq.

6.6
Prekawzjonijiet speċjali li għandhom jittieħdu meta jintrema u għal immaniġġar ieħor
Kull fdal tal-prodott mediċinali li ma jkunx intuża jew skart li jibqa’ wara l-użu tal-prodott għandu jintrema kif jitolbu l-liġijiet lokali.

Struzzjonijiet għall-Użu
Biex Tibda
Aqra dawn l-Istruzzjonijiet għall-Użu qabel tibda tuża l-mediċina. 
Sir af aktar dwar il-parts tal-inalatur Genuair tiegħek.

Figura A

Qabel l-użu:
a)  Qabel l-ewwel użu, iftaħ il-borża ssiġillata u neħħi l-inalatur. Armi l-borża.
b)  Tagħfasx il-buttuna l-ħadra sakemm tkun lest biex tieħu doża. 
c)  Aqla’ l-għatu billi tagħfas bil-mod il-vleġeġ immarkati fuq kull naħa (Figura B). 


PASS 1: Ipprepara d-doża tiegħek 
1.1 Ħares ġewwa l-ftuħ tal-biċċa tal-ħalq u kun żgur li m’hemm xejn jimblukkaha (Figura C). 
1.2 Ħares lejn it-tieqa ta’ kontroll (għandha tkun ħamra, Figura C). 
[image: image2.jpg]



Figura C
1.3 Żomm l-inalatur orizzontalment bil-biċċa tal-ħalq tħares lejk u l-buttuna l-ħadra tħares ’il fuq (Figura D).

   Figura D
1.4 Agħfas il-buttuna l-ħadra kollha ’l isfel biex tħejji d-doża tiegħek (Figura E).
Meta tagħfas ’il buttuna kollha ’l isfel, it-tieqa ta’ kontroll tinbidel minn ħamra għal ħadra.
Kun żgur li l-buttuna l-ħadra tħares ’il fuq. Iddawrux. 
1.5 Itlaq il-buttuna l-ħadra (Figura F).  
Kun żgur li titlaq l-buttuna biex b’hekk l-inalatur ikun jista’ jaħdem b’mod tajjeb.

Figura E


         Figura F
Ieqaf u Ċċekkja: 
1.6 Kun żgur li t-tieqa ta’ kontroll issa hija ħadra (Figura G).
Il-mediċina tiegħek hija lesta biex tinġibed man-nifs.
Imxi għal “PASS 2: Iġbed man-nifs il-mediċina tiegħek”.

       Figura G
X’għandek tagħmel jekk it-tieqa ta’ kontroll tibqa’ ħamra wara li tagħfas il-buttuna (Figura H).

   Figura H
Id-doża mhijiex ippreparata. Mur lura għal “PASS 1 Ipprepara d-doża tiegħek” u rrepeti l-passi 1.1 sa 1.6.
Pass 2: Iġbed man-nifs il-mediċina tiegħek
Aqra l-passi 2.1 sa 2.7 kompletament qabel l-użu. Iddawrux. 
2.1 Żomm l-inalatur ’il bogħod minn ħalqek, u itfa’ n-nifs ’il barra kompletament. Qatt titfa’ n-nifs ’il barra ġewwa l-inalatur (Figura I). 

   Figura I
2.2 Żomma rasek wieqfa, poġġi l-biċċa tal-ħalq bejn xufftejk, u agħlaqhom sew madwarha (Figura J).

Iżżommx il-buttuna l-ħadra ’l isfel waqt li tieħu n-nifs. 

Figura J
2.3 Ħu nifs qawwi u fil-fond minn ħalqek. Ibqa’ ħu nifs ’il ġewwa kemm tista’.  
Se tisma’ 'klikk’ li se tavżak li qed tieħu n-nifs b’mod tajjeb. Ibqa’ ħu nifs ’il ġewwa kemm tista’ wara li tisma’ l-‘klikk’. Xi pazjenti jaf ma jisimgħux il-‘klikk’ Uża t-tieqa ta’ kontroll biex tiżgura li ħadt in-nifs b’mod tajjeb.
2.4 Neħħi l-inalatur minn ħalqek.
2.5 Żomm in-nifs kemm tista’.
2.6 Itfa’ n-nifs ’il barra mill-inalatur bil-mod.
Xi pazjenti jistgħu jħossu li qisu għandhom ir-ramel f’ħalqhom, jew togħma kemxejn ħelwa jew qarsa. Tiħux doża żejda anke jekk ma ttiegħem jew ma tħoss xejn wara li tieħu n-nifs.  
Ieqaf u Ċċekkja: 
2.7 Kun żgur li t-tieqa ta’ kontroll issa hija ħamra (Figura K). Dan ifisser li tkun ġbidt man-nifs il-mediċina tiegħek b’mod tajjeb. 



Figure K



Figura K

X’għandek tagħmel jekk it-tieqa ta’ kontroll tibqa’ ħadra wara t-teħid man-nifs (Figura L).

Figura L
Dan ifisser li ma tkunx ġbidt man-nifs il-mediċina tiegħek b’mod tajjeb. Mur lura għal “PASS 2 Iġbed man-nifs il-mediċina tiegħek” u rrepeti l-passi 2.1 sa 2.7. 
Jekk it-tieqa ta’ kontroll xorta waħda tibqa’ ma tinbidilx għal ħamra, jista’ jkun li tkun insejt titlaq il-buttuna l-ħadra qabel ma ħadt in-nifs jew inkella jista’ jkun li ma ħadtx in-nifs b’mod qawwi biżżejjed. Jekk jiġri dan, erġa’ pprova. Kun żgur li tlaqt il-buttuna l-ħadra, u li tfajt in-nifs ’il barra kompletament. Imbagħad ħu nifs qawwi u fil-fond permezz tal-biċċa tal-ħalq. 
Jekk jogħġbok ikkuntattja lit-tabib tiegħek jekk it-tieqa l-ħadra tkun għadha ħadra wara diversi tentattivi.
Daħħal l-għatu protettiv lura ġewwa l-biċċa tal-ħalq wara kull użu (Figura M), biex tevita li l-inalatur jiġi kontaminat bi trab jew materjali oħra. Għandek tarmi l-inalatur tiegħek jekk titlef l-għatu.

Informazzjoni addizzjonali
X’għandek tagħmel jekk bi żball tipprepara doża?
Aħżen l-inalatur tiegħek bl-għatu protettiv f’postu sakemm jasal iż-żmien li tieħu man-nifs il-mediċina tiegħek, imbagħad neħħi l-għatu u ibda mill-Pass 1.6.
Kif jaħdem l-indikatur tad-doża?
· L-indikatur tad-doża juri n-numru totali ta’ dożi li għad fadal fl-inalatur (Figura N).
· Mal-ewwel użu, kull inalatur fih tal-anqas 60 doża, jew tal-anqas 30 doża, skont id-daqs tal-pakkett.
· Kull darba li tħejji doża billi tagħfas il-buttuna l-ħadra, l-indikatur tad-doża jiċċaqlaq b’ammont żgħir lejn in-numru li jmiss (50, 40, 30, 20, 10, jew 0).
Meta għandi nġib inalatur ġdid?
Għandek iġġib inalatur ġdid:
· Jekk l-inalatur jidher li jkun bil-ħsara jew jekk titlef l-għatu, jew
· Meta fl-indikatur tad-doża tidher faxxa ħamra, dan ifisser li qed tqarreb l-aħħar doża tiegħek (Figura N), jew
· Jekk i-inalatur tiegħek ikun vojt (Figura O).



Figura N
Kif tkun taf li l-inalatur tiegħek huwa vojt?
Meta l-buttuna l-ħadra ma terġax tmur lura għall-pożizzjoni ta’ fuq kollha tagħha u tkun imsakkra f’pożizzjoni fin-nofs, tkun wasalt għall-aħħar doża (Figura O). Anki jekk il-buttuna l-ħadra tkun imsakkra, xorta waħda tista’ tiġbed man-nifs l-aħħar doża tiegħek. Wara din, l-inalatur ma jistax jerġa’ jintuża u għandek tibda tuża inalatur ġdid.

Kif għandek tnaddaf l-inalatur?
QATT tuża ilma sabiex tnaddaf l-inalatur, minħabba li dan jista’ jkun ta’ ħsara għall-mediċina tiegħek.
Jekk tkun tixtieq tnaddaf l-inalatur tiegħek, sempliċement imsaħ il-parti ta’ barra tal-biċċa tal-ħalq b’tissue jew b’karta niexfa.

Data tal-ewwel awtorizzazzjoni: 20 ta’ Lulju 2012
Data tal-ewwel tiġdid: 20 ta’ April 2017
10.
DATA TA’ REVIŻJONI TAT-TEST
Informazzjoni dettaljata dwar dan il-prodott mediċinali tinsab fuq is-sit elettroniku tal-Aġenzija Ewropea għall-Mediċini http://www.ema.europa.eu 
AnneSS II

A.
MANIFATTUR(I) RESPONSABBLI GĦALL-ĦRUĠ TAL-LOTT 
B.
KONDIZZJONIJIET JEW RESTRIZZJONI RIGWARD IL-PROVVISTA U L-UŻU

Ċ.
KONDIZZJONIJIET OĦRA TAL-AWTORIZZAZZJONI GĦAT-TQEGĦID FIS-SUQ

D.
KONDIZZJONIJIET JEW RESTRIZZJONIJIET FIR-RIGWARD TAL-UŻU SIGUR U EFFETTIV TAL-PRODOTT MEDIĊINALI
A.
MANIFATTUR(I) RESPONSABBLI GĦALL-ĦRUĠ TAL-LOTT

Isem u indirizz tal-manifattur(i) responsabbli għall-ħruġ tal-lott

Industrias Farmacéuticas Almirall, S.A.

Ctra. de Martorell 41-61
08740 Sant Andreu de la Barca 

Barcelona

Spanja

B.
KONDIZZJONIJIET JEW RESTRIZZJONIJIET RIGWARD IL-PROVVISTA U L-UŻU

Prodott mediċinali li jingħata bir-riċetta tat-tabib.

C. 
KONDIZZJONIJIET OĦRA TAL-AWTORIZZAZZJONI GĦAT-TQEGĦID FIS-SUQ 

· Rapporti perjodiċi aġġornati dwar is-sigurtà (PSURs)

Ir-rekwiżiti biex jiġu ppreżentati PSURs għal dan il-prodott mediċinali huma mniżżla fil-lista tad-dati ta’ referenza tal-Unjoni (lista EURD) prevista skont l-Artikolu 107c(7) tad-Direttiva 2001/83/KE u kwalunkwe aġġornament sussegwenti ppubblikat fuq il-portal elettroniku Ewropew tal-mediċini.

D. KONDIZZJONIJIET JEW RESTRIZZJONIJIET FIR-RIGWARD TAL-UŻU SIGUR U EFFIKAĊI TAL-PRODOTT MEDIĊINALI  

· Pjan tal-ġestjoni tar-riskju (RMP)

Id-detentur tal-awtorizzazzjoni għat-tqegħid fis-suq (MAH) għandu jwettaq l-attivitajiet u l-interventi meħtieġa ta’ farmakoviġilanza dettaljati fl-RMP maqbul ippreżentat fil-Modulu 1.8.2 tal-awtorizzazzjoni għat-tqegħid fis-suq u kwalunkwe aġġornament sussegwenti maqbul tal-RMP.

RMP aġġornat għandu jiġi ppreżentat:

· Meta l-Aġenzija Ewropea għall-Mediċini titlob din l-informazzjoni;

· Kull meta s-sistema tal-ġestjoni tar-riskju tiġi modifikata speċjalment minħabba li tasal informazzjoni ġdida li tista’ twassal għal bidla sinifikanti fil-profil bejn il-benefiċċju u r-riskju jew minħabba li jintlaħaq għan importanti (farmakoviġilanza jew minimizzazzjoni tar-riskji).

ANNESS III

TIKKETTAR U FULJETT TA’ TAGĦRIF
A. TIKKETTAR
TAGĦRIF LI GĦANDU JIDHER FUQ IL-PAKKETT TA’ BARRA 

Kartuna ta’ barra
1.
ISEM TAL-PRODOTT MEDIĊINALI
Eklira Genuair 322 mikrogramma trab li jittieħed man-nifs
aclidinium (aclidinium bromide)
2.
DIKJARAZZJONI TAS-SUSTANZA(I) ATTIVA(I)
Kull doża fornuta fiha 375 mikrogramma ta’ aclidinium bromide ekwivalenti għal 322 mikrogramma ta’ aclidinium.

3.
LISTA TA’ EĊĊIPJENTI
Fih ukoll: Lactose
4.
GĦAMLA FARMAĊEWTIKA U KONTENUT
1 inalatur li fih 30 doża 
1 inalatur wieħed li fih 60 doża 
3 inalaturi li kull wieħed fih 60 doża 
5.
MOD TA’ KIF U MNEJN JINGĦATA
Aqra l-fuljett ta’ tagħrif qabel l-użu
Użu b’teħid man-nifs

6.
TWISSIJA SPEĊJALI LI L-PRODOTT MEDIĊINALI GĦANDU JINŻAMM FEJN MA JIDHIRX U MA JINTLAĦAQX MIT-TFAL
Żomm fejn ma jidhirx u ma jintlaħaqx mit-tfal
7.
TWISSIJA(IET) SPEĊJALI OĦRA, JEKK MEĦTIEĠA
8.
DATA TA’ SKADENZA
EXP

Li għandu jintuża fi żmien 90 jum minn meta jinfetaħ il-pawċ

9.
KONDIZZJONIJIET SPEĊJALI TA’ KIF JINĦAŻEN
Żomm l-inalatur Genuair ġol-pawċ sakemm jibda l-perjodu tal-għoti.

10.
PREKAWZJONIJIET SPEĊJALI GĦAR-RIMI TA’ PRODOTTI MEDIĊINALI MHUX
 UŻATI JEW SKART MINN DAWN IL-PRODOTTI MEDIĊINALI, JEKK HEMM 
 BŻONN
11.
ISEM U INDIRIZZ TAD-DETENTUR TAL-AWTORIZZAZZJONI GĦAT-TQEGĦID
 FIS-SUQ
Covis Pharma Europe B.V. 

Gustav Mahlerplein 2

1082MA Amsterdam

L-Olanda 
Covis (Covis logo)
12.
NUMRU(I) TAL-AWTORIZZAZZJONI GĦAT-TQEGĦID FIS-SUQ 
EU/1/12/778/001
30 doża 
EU/1/12/778/002
60 doża 
EU/1/12/778/003
3 inalaturi b’kull wieħed fih 60 doża
13.
NUMRU TAL-LOTT
Lot

14.
KLASSIFIKAZZJONI ĠENERALI TA’ KIF JINGĦATA
15.
ISTRUZZJONIJIET DWAR L-UŻU
16.
INFORMAZZJONI BIL-BRAILLE
eklira genuair 

17.
IDENTIFIKATUR UNIKU – BARCODE 2D
barcode 2D li jkollu l-identifikatur uniku inkluż.
18.
IDENTIFIKATUR UNIKU - DATA LI TINQARA MILL-BNIEDEM
PC
SN
NN
TAGĦRIF MINIMU LI GĦANDU JIDHER FUQ IL-PAKKETTI Ż-ŻGĦAR EWLENIN
Tikketta tal-inalatur
1.
ISEM TAL-PRODOTT MEDIĊINALI U MNEJN GĦANDU JINGĦATA
Eklira Genuair 322 mcg trab li jittieħed man-nifs
aclidinium (aclidinium bromide)
Użu b’teħid man-nifs

2.
METODU TA’ KIF GĦANDU JINGĦATA
3.
DATA TA’ SKADENZA
EXP

Għandu jintuża fi żmien 90 jum mill-ftuħ tal-pawċ.

4.
NUMRU TAL-LOTT
Lot

5.
IL-KONTENUT SKONT IL-PIŻ, IL-VOLUM, JEW PARTI INDIVIDWALI
30 doża
60 doża
6.
OĦRAJN
Covis (Covis logo)
B. FULJETT TA’ TAGĦRIF
Fuljett ta’ tagħrif: Informazzjoni għall-pazjent
Eklira Genuair 322 mikrogramma trab li jittieħed man-nifs
Aclidinium (aclidinium bromide)
Aqra sew dan il-fuljett kollu qabel tibda tuża din il-mediċina peress li fih informazzjoni importanti għalik.

· Żomm dan il-fuljett. Jista’ jkollok bżonn terġa’ taqrah.

· Jekk ikollok aktar mistoqsijiet, staqsi lit-tabib, lill-ispiżjar jew l-infermier tiegħek.

· Din il-mediċina ġiet mogħtija lilek biss. M’għandekx tgħaddiha lil persuni oħra. Tista’ tagħmlilhom il-ħsara, anki jekk ikollhom l-istess sinjali ta’ mard bħal tiegħek.

· Jekk ikollok xi effett sekondarju kellem lit-tabib, lill-ispiżjar jew l-infermier tiegħek. Dan jinkludi xi effett sekondarju possibbli li mhuwiex elenkat f’dan il-fuljett. Ara sezzjoni 4.
F’dan il-fuljett: 

1.
X’inhu Eklira Genuair u għalxiex jintuża
2.
X’għandek tkun taf qabel ma tuża Eklira Genuair
3.
Kif għandek tuża Eklira Genuair
4.
Effetti sekondarji possibbli
5. Kif taħżen Eklira Genuair
6. Kontenut tal-pakkett u informazzjoni oħra
Struzzjonijiet għall-Użu
1. X’inhu Eklira Genuair u għalxiex jintuża
X’inhu Eklira Genuair
Is-sustanza attiva ta’ Eklira Genuair hija aclidinium bromide, li tappartjeni għal grupp ta’ mediċini msejħa bronkodilataturi. Il-bronkodilataturi jserrħu l-passaġġi tal-arja u jgħinu sabiex iżommu l-bronkjoli miftuħin. Eklira Genuair huwa inalatur ta’ trab xott li juża n-nifs tiegħek sabiex iwassal il-mediċina direttament fil-pulmun tiegħek. Dan jagħmilha faċli għal pazjenti b’mard pulmonari ostruttiv kroniku (COPD) sabiex jieħdu n-nifs.

Għalxiex jintuża Eklira Genuair
Eklira Genuair huwa indikat biex jgħin fil-ftuħ tal-passaġġi tal-arja u jtaffi sintomi ta’ COPD, marda serja fit-tul fil-pulmun ikkaratterizzata minn diffikultajiet fit-teħid tan-nifs. Użu regolari ta’ Eklira Genuair jista’ jgħinek meta jkollok nuqqas ta’ nifs kontinwu relatat mal-marda tiegħek biex jgħinek tnaqqas kemm jista’ jkun l-effetti tal-marda fil-ħajja ta’ kuljum tiegħek u tnaqqas in-numru ta’ feġġ f’daqqa (l-aggravar tas-sintomi tiegħek tas-COPD għal diversi jiem).
2. X’għandek tkun taf qabel ma tuża Eklira Genuair
Tużax Eklira Genuair

· jekk inti allerġiku għal aclidinium bromide jew għal xi sustanza oħra ta’ din il-mediċina (elenkati fis-sezzjoni 6). 

Twissijiet u prekawzjonijiet
Kellem lit-tabib jew l-ispiżjar jew l-infermier tiegħek qabel tieħu tuża Eklira Genuair: 
· jekk għandek xi problemi bil-qalb.

· jekk tara ċrieki madwar id-dwal jew madwar stampi kkuluriti (glawkoma).

· jekk għandek prostata minfuħa, problemi biex tagħmel l-awrina, jew jekk għandek sadd fil-bużżieqa tal-awrina.

Eklira Genuair huwa indikat għal trattament ta’ manutenzjoni u m’għandux jintuża sabiex jikkura attakk f’daqqa ta’ qtugħ ta’ nifs jew tħarħir. Jekk is-sintomi tiegħek ta’ COPD (qtugħ ta’ nifs, tħarħir, sogħla) ma jmorrux għall-aħjar jew imorru għall-agħar, għandek tikkuntattja lit-tabib tiegħek għal parir kemm jista’ jkun malajr.
Ħalq xott, li ġie osservat b’mediċini bħal Eklira Genuair, wara li tuża l-mediċina tiegħek għal żmien twil, jista’ jiġi assoċjat ma’ taħsir tas-snien. Għaldaqstant, jekk jogħġbok ftakar biex tieħu ħsieb l-iġjene orali.

Tiħux aktar Eklira Genuair u fittex għajnuna medika minnufih:

· jekk tħoss tagħfis fis-sider, sogħla, tħarħir jew qtugħ ta’ nifs dritt wara li tuża l-mediċina. Dawn jistgħu jkunu sinjali ta’ kundizzjoni msejħa bronkospażmu.
Tfal u adolexxenti
Eklira Genuair m’għandux jintuża fi tfal jew adoloxxenti taħt it‑18‑il sena.

Mediċini oħra u Eklira Genuair
Għid lit-tabib jew lill-ispiżjar tiegħek jekk qiegħed tieħu, ħadt dan l-aħħar jew tista’ tieħu xi mediċina oħra.

Għarraf lit-tabib tiegħek jekk kont qiegħed tuża jew qed tuża mediċini simili għal problemi fit-teħid tan-nifs, bħal mediċini li fihom tiotropium, ipratropium. Staqsi lit-tabib jew lill-ispiżjar jekk mintix ċert/a. L-użu ta’ Eklira Genuair ma’ dawn il-mediċini mhuwiex rakkomandat.

Tqala u treddigħ
Jekk inti tqila jew qed tredda’, taħseb li tista tkun tqila jew qed tippjana li jkollok tarbija, itlob il-parir tat-tabib jew tal-ispiżjar tiegħek qabel tieħu din il-mediċina. M’għandekx tuża Eklira Genuair jekk inti tqila jew jekk qed tredda’ sakemm it-tabib tiegħek ma jgħidlekx tagħmel dan.

Sewqan u tħaddim ta’ magni
Eklira Genuair ftit li xejn għandu effett fuq il-ħila li ssuq jew tħaddem magni. Din il-mediċina tista’ tikkawża uġigħ ta’ ras, sturdament jew vista mċajpra. Jekk tkun affettwat minn xi wieħed minn dawn l-effetti sekondarji, issuqx u tużax makkinarju sakemm l-uġigħ ta’ ras ikun għadda, ma tibqax tħoss sturdament u l-vista tiegħek tkun ġiet lura għan-normal.

Eklira Genuair fih lactose

Jekk it-tabib qallek li għandek intolleranza għal ċerti tipi ta’ zokkor, ikkuntattja lit-tabib tiegħek qabel tieħu dan il-prodott mediċinali.
3. Kif għandek tuża Eklira Genuair
Dejjem għandek tuża din il-mediċina skont il-parir eżatt tat-tabib jew l-ispiżjar tiegħek. Dejjem għandek taċċerta ruħek mat-tabib jew mal-ispiżjar tiegħek jekk ikollok xi dubju.

Id-doża rakkomandata hija inalazzjoni waħda darbtejn kuljum filgħodu u filgħaxija.

L-effetti ta’ Eklira Genuair jdumu għal 12‑il siegħa; għaldaqstant, għandek tipprova tuża l-inalatur Eklira Genuair tiegħek fl-istess ħin kull filgħodu u filgħaxija. Dan jiżgura li dejjem ikun hemm biżżejjed mediċina f’ġismek sabiex tgħinek tieħu n-nifs b’mod aktar faċli matul il-jum u l-lejl. Dan jgħinek ukoll sabiex tiftakar tużah.
Id-doża rakkomandata tista’ tintuża għal pazjenti anzjani u għal pazjenti bi problemi fil-kliewi u fil-fwied. Ma hemm bżonn ta’ ebda aġġustament tad-doża.
COPD hija marda fit-tul; għaldaqstant, huwa rrakkomandat li Eklira Genuair jintuża kuljum, darbtejn kuljum u mhux biss meta jinħassu s-sintomi ta’ problemi fit-teħid ta’ nifs jew sintomi oħrajn ta’ COPD.
Mnejn tingħata
Il-mediċina qiegħda sabiex tittieħed man-nifs.
Irreferi għall-Istruzzjonijiet għall-Użu għal istruzzjonijiet dwar kif tuża l-inalatur Genuair. Jekk m’intix żgur/a dwar kif tuża Eklira Genuair, ikkuntattja lit-tabib jew lill-ispiżjar tiegħek. 

Tista’ tuża Eklira Genuair meta trid qabel jew wara l-ikel u x-xorb.
Jekk tuża Eklira Genuair aktar milli suppost
Jekk taħseb li stajt użajt Eklira Genuair aktar milli suppost, ikkuntattja lit-tabib jew lill-ispiżjar tiegħek.

Jekk tinsa tuża Eklira Genuair

Jekk tinsa doża ta’ Eklira Genuair, ħu d-doża man-nifs malli tiftakar. Madankollu, jekk ikun kważi wasal il-ħin għad-doża li jmiss, aqbeż id-doża li tkun insejt tieħu. 

M’għandekx tieħu doża doppja biex tpatti għal kull doża li tkun insejt tieħu.
Jekk tieqaf tuża Eklira Genuair

Din il-mediċina hija għal użu fit-tul. Jekk tixtieq twaqqaf it-trattament, l-ewwel kellem lit-tabib tiegħek, minħabba li s-sintomi tiegħek jistgħu jmorru għall-agħar.
Jekk għandek aktar mistoqsijiet dwar l-użu ta’ din il-mediċina, staqsi lit-tabib, lill-ispiżjar jew l-infermier tiegħek.

4.
Effetti sekondarji possibbli
Bħal kull mediċina oħra, din il-mediċina tista’ tikkawża effetti sekondarji, għalkemm ma jidhrux f’kulħadd.

Reazzjonijiet allerġiċi jistgħu jseħħu b’mod rari (jistgħu jaffettwaw sa persuna 1 minn kull 1,000). Ieqaf uża din il-mediċina u kkuntattja lit-tabib tiegħek immedjatament jekk tiżviluppa nefħa fil-wiċċ, fil-gerżuma, fix-xofftejn jew f’ilsienek (bi jew mingħajr diffikultà fit-teħid tan-nifs jew biex tibla’), sturdament jew ħass ħażin, jekk qalbek tibda tħabbat b’rata aktar mgħaġġla jew jekk jitilgħulek ponot imqabbżin u b-ħakk sever fuq il-ġilda tiegħek (ħorriqija) għax dawn jistgħu jkunu sintomi ta' reazzjoni allerġika.

L-effetti sekondarji li ġejjin jistgħu jseħħu filwaqt li tuża Eklira Genuair:
Komuni: jistgħu jaffettwaw sa 1 minn 10 persuni
· Uġigħ ta’ ras
· Infjammazzjoni tas-sinusijiet (sinusite) 

· Riħ (nażofarinġite)
· Sogħla
· Dijarea
· Nawsja

Mhux komuni: jistgħu jaffettwaw sa 1 f’100 persuna
· Sturdament

· Ħalq niexef
· Infjammazzjoni tal-ħalq (stomatite)

· Ħanqa (disfonja)

· Rata ta’ taħbit tal-qalb mgħaġġla (takikardija)
· Sensazzjoni tal-qalb tħabbat (palpitazzjonijiet)

· Taħbit tal-qalb anormali jew irregolari (arritmiji kardijaċi)
· Diffikultà biex tagħmel l-awrina (żamma tal-awrina)
· Vista mċajpra

· Raxx

· Ħakk tal-ġilda

Rappurtar tal-effetti sekondarji 

Jekk ikollok xi effett sekondarju, kellem lit-tabib, lill-ispiżjar jew l-infermier tiegħek. Dan jinkludi xi effett sekondarju li mhuwiex elenkat f’dan il-fuljett. Tista’ wkoll tirrapporta effetti sekondarji direttament permezz tas-sistema ta’ rappurtar nazzjonali imniżżla f’Appendiċi V. Billi tirrapporta l-effetti sekondarji tista’ tgħin biex tiġi pprovduta aktar informazzjoni dwar is-sigurtà ta’ din il-mediċina.
5.
Kif taħżen Eklira Genuair
Żomm din il-mediċina fejn ma tidhirx u ma tintlaħaqx mit-tfal.

Tużax din il-mediċina wara d-data ta’ meta tiskadi li tidher fuq it-tikketta tal-inalatur u l-kartuna wara “EXP”. Id-data ta’ meta tiskadi tirreferi għall-aħħar ġurnata ta’ dak ix-xahar.

Żomm l-inalatur ġol-pawċ sakemm jibda l-perjodu tal-għoti.

Għandha tintuża fi żmien 90 jum mill-ftuħ tal-pawċ. 
Tużax Eklira Genuair jekk tinnota li l-pakkett għandu xi daqqiet jew juri sinjali ta’ tbagħbis.

Wara li tieħu l-aħħar doża, l-inalatur irid jintrema. Tarmix mediċini mal-ilma tad-dranaġġ jew mal-iskart domestiku. Staqsi lill-ispiżjar tiegħek dwar kif għandek tarmi mediċini li m’għadekx tuża. Dawn il-miżuri jgħinu għall-protezzjoni tal-ambjent.
6.
Kontenut tal-pakkett u informazzjoni oħra 
X’fih Eklira Genuair

· Is-sustanza attiva hi aclidinium bromide. Kull doża fornuta fiha 375 mikrogramma ta’ aclidinium bromide ekwivalenti għal 322 mikrogramma ta’ aclidinium.
· Is-sustanza l-oħra hija lactose monohydrate (irreferi għal Sezzjoni 2 “Eklira Genuair fih lactose”).

Kif jidher Eklira Genuair u l-kontenut tal-pakkett
Eklira Genuair huwa trab abjad jew kważi abjad. 

L-istrument inalatur Genuair huwa ta’ kulur abjad b’indikatur tad-dożi integrali u buttuna ħadra tad-dożaġġ. Il-biċċa tal-ħalq hija miksija b’tapp protettiv aħdar li jinqala’. Huwa pprodvut f’pawċ tal-plastik.

Daqsijiet tal-pakketti pprovduti:

Kartuna li fiha inalatur 1 bi 30 doża.

Kartuna li fiha inalatur 1 b’60 doża.

Kartuna li fiha 3 inalaturi kull wieħed b’60 doża.

Jista’ jkun li mhux il-pakketti tad-daqsijiet kollha jkunu fis-suq. 
Detentur tal-Awtorizzazzjoni għat-Tqegħid fis-Suq

Covis Pharma Europe B.V. 

Gustav Mahlerplein 2

1082MA Amsterdam

L-Olanda
Manifattur
Industrias Farmacéuticas Almirall, S.A.

Ctra. de Martorell 41-61
08740 Sant Andreu de la Barca, Barcelona

Spanja
Għal kull tagħrif dwar din il-mediċina, jekk jogħġbok ikkuntattja lir-rappreżentant lokali tad-Detentur tal-Awtorizzazzjoni għat-Tqegħid fis-Suq:
	België/Belgique/Belgien
Covis Pharma Europe B.V.

Tel: 80013067
	Lietuva
Covis Pharma Europe B.V.

Tel: 880000890



	България

Covis Pharma Europe B.V.
Tel: 008002100654

	Luxembourg/Luxemburg
Covis Pharma Europe B.V.

Tel: 80024119

	Česká republika
Covis Pharma Europe B.V.
Tel: 800144474

	Magyarország

Covis Pharma Europe B.V.

Tel.: 0680021540

	Danmark
Zentiva Denmark ApS

Tlf.: +45 787 68 400
	Malta

Covis Pharma Europe B.V.

Tel: 80065149



	Deutschland
Zentiva Pharma GmbH 

Tel: +49 (0) 800 53 53 010 


	Nederland
Covis Pharma Europe B.V.
Tel: 08000270008 



	Eesti

Covis Pharma Europe B.V 

Tel: 8000100776
	Norge
Zentiva Denmark ApS

Tlf: +45 787 68 400


	Ελλάδα
Specialty Therapeutics IKE
Τηλ: +30 213 02 33 913


	Österreich
Covis Pharma Europe B.V.
Tel: 0800006573


	España

Zentiva Spain S.L.U.

Tel: +34 671 365 828 
	Polska
Covis Pharma Europe B.V.
Tel.: 0800919353


	France

Zentiva France

Tél: +33 (0) 800 089 219 
	Portugal
Zentiva Portugal, Lda

Tel: +351210601360



	Hrvatska
Covis Pharma Europe B.V.
Tel: 08004300
	România

Covis Pharma Europe B.V.
Tel: 0800410175




	Ireland
A. Menarini Pharmaceuticals Ireland Ltd 
Tel: +353 1 284 6744

	Slovenija
Covis Pharma Europe B.V.
Tel: 080083003


	Ísland

Zentiva Denmark ApS

Sími: +354 539 5025
	Slovenská republika

Covis Pharma Europe B.V.
Tel: 0800008203


	Italia
Covis Pharma Europe B.V.
Tel: 800168094

	Suomi/Finland
Zentiva Denmark ApS

Puh/Tel: +358 942 598 648 

	Κύπρος
Specialty Therapeutics IKE
Τηλ: +30 213 02 33 913


	Sverige

Zentiva Denmark ApS

Tel: +46 840 838 822 

	Latvija

Covis Pharma Europe B.V.
Tel: 80005962

	




Dan il-fuljett kien rivedut l-aħħar f’ {xahar SSSS}.
Informazzjoni dettaljata dwar din il-mediċina tinsab fuq is-sit elettroniku tal-Aġenzija Ewropea għall-Mediċini: http://www.ema.europa.eu.

Struzzjonijiet għall-Użu
Din is-sezzjoni fiha tagħrif dwar kif tuża l-inalatur Genuair tiegħek. Huwa importanti li taqra din l-informazzjoni peress li l-Genuair jista’ jaħdem b’mod differenti mill-inalaturi li użajt qabel. Jekk għandek xi mistoqsijiet dwar kif tuża l-inalatur tiegħek, jekk jogħġbok staqsi lit-tabib, lill-ispiżjar jew lill-infermier tiegħek għal assistenza. 
L-Istruzzjonijiet għall-Użu huwa maqsuma fis-sezzjonijiet li ġejjin:
· Biex tibda



· Pass 1: Ipprepara d-doża tiegħek

· Pass 2: Iġbed man-nifs il-mediċina tiegħek
· Informazzjoni addizzjonali
Biex Tibda
Aqra dawn l-Istruzzjonijiet għall-Użu qabel tibda tuża l-mediċina. 
Sir af aktar dwar il-parts tal-inalatur Genuair tiegħek.

Figura A
Qabel l-użu:
a)  Qabel l-ewwel użu, iftaħ il-borża ssiġillata u neħħi l-inalatur. Armi l-borża.
b)  Tagħfasx il-buttuna l-ħadra sakemm tkun lest biex tieħu doża. 
c)  Aqla’ l-għatu billi tagħfas bil-mod il-vleġeġ immarkati fuq kull naħa (Figura B). 

Figura B
PASS 1: Ipprepara d-doża tiegħek
1.1 Ħares ġewwa l-ftuħ tal-biċċa tal-ħalq u kun żgur li m’hemm xejn jimblukkaha (Figura C). 
1.2 Ħares lejn it-tieqa ta’ kontroll (għandha tkun ħamra, Figura C). 

Figura C
1.3 Żomm l-inalatur orizzontalment bil-biċċa tal-ħalq tħares lejk u l-buttuna l-ħadra tħares ’il fuq (Figura D).

   Figura D
1.4 Agħfas il-buttuna l-ħadra kollha ’l isfel biex tħejji d-doża tiegħek (Figura E).
Meta tagħfas ’il buttuna kollha ’l isfel, it-tieqa ta’ kontroll tinbidel minn ħamra għal ħadra.
Kun żgur li l-buttuna l-ħadra tħares ’il fuq. Iddawrux. 
1.5 Itlaq il-buttuna l-ħadra (Figura F).  
Kun żgur li titlaq l-buttuna biex b’hekk l-inalatur ikun jista’ jaħdem b’mod tajjeb.

Figura E


         Figura F
Ieqaf u Ċċekkja: 
1.6 Kun żgur li t-tieqa ta’ kontroll issa hija ħadra (Figura G).
Il-mediċina tiegħek hija lesta biex tinġibed man-nifs.  
Imxi għal “PASS 2: Iġbed man-nifs il-mediċina tiegħek”.

Figura G
X’għandek tagħmel jekk it-tieqa ta’ kontroll tibqa’ ħamra wara li tagħfas il-buttuna (Figura H).

Figura H
Id-doża mhijiex ippreparata. Mur lura għal “PASS 1 Ipprepara d-doża tiegħek” u rrepeti l-passi 1.1 sa 1.6.
Pass 2: Iġbed man-nifs il-mediċina tiegħek
Aqra l-passi 2.1 sa 2.7 kompletament qabel l-użu. Iddawrux. 
2.1 Żomm l-inalatur ’il bogħod minn ħalqek, u itfa’ n-nifs ’il barra kompletament. Qatt titfa’ n-nifs ’il barra ġewwa l-inalatur (Figura I). 


[image: image14.png]



Figura I
2.2 Żomma rasek wieqfa, poġġi l-biċċa tal-ħalq bejn xufftejk, u agħlaqhom sew madwarha (Figura J).
Iżżommx il-buttuna l-ħadra ’l isfel waqt li tieħu n-nifs.
[image: image15.png]



2.3 Ħu nifs qawwi u fil-fond minn ħalqek. Ibqa’ ħu nifs ’il ġewwa kemm tista’.  
Se tisma’ 'klikk' li se tavżak li qed tieħu n-nifs b’mod tajjeb. Ibqa’ ħu nifs ’il ġewwa kemm tista’ wara li tisma’ l-‘klikk’. Xi pazjenti jaf ma jisimgħux il-‘klikk’. Uża t-tieqa ta’ kontroll biex tiżgura li ħadt in-nifs b’mod tajjeb.
2.4 Neħħi l-inalatur minn ħalqek.
2.5 Żomm in-nifs kemm tista’.
2.6 Itfa’ n-nifs ’il barra mill-inalatur bil-mod. 
Xi pazjenti jistgħu jħossu li qisu għandhom ir-ramel f’ħalqhom, jew togħma kemxejn ħelwa jew qarsa. Tiħux doża żejda anke jekk ma ttiegħem jew ma tħoss xejn wara li tieħu n-nifs.  
Ieqaf u Ċċekkja: 
2.7 Kun żgur li t-tieqa ta’ kontroll issa hija ħamra (Figura K). Dan ifisser li tkun ġbidt man-nifs il-mediċina tiegħek b’mod tajjeb. 

Figura K
X’għandek tagħmel jekk it-tieqa ta’ kontroll tibqa’ ħadra wara t-teħid man-nifs (Figura L).

Figura L
Dan ifisser li ma tkunx ġbidt man-nifs il-mediċina tiegħek b’mod tajjeb. Mur lura għal “PASS 2 Iġbed man-nifs il-mediċina tiegħek” u rrepeti l-passi 2.1 sa 2.7. 
Jekk it-tieqa ta’ kontroll xorta waħda tibqa’ ma tinbidilx għal ħamra, jista’ jkun li tkun insejt titlaq il-buttuna l-ħadra qabel ma ħadt in-nifs jew inkella jista’ jkun li ma ħadtx in-nifs b’mod qawwi biżżejjed. Jekk jiġri dan, erġa’ pprova. Kun żgur li tlaqt il-buttuna l-ħadra, u li tfajt in-nifs ’il barra kompletament. Imbagħad ħu nifs qawwi u fil-fond permezz tal-biċċa tal-ħalq. 
Jekk jogħġbok ikkuntattja lit-tabib tiegħek jekk it-tieqa l-ħadra tkun għadha ħadra wara diversi tentattivi.
Daħħal l-għatu protettiv lura ġewwa l-biċċa tal-ħalq wara kull użu (Figura M), biex tevita li l-inalatur jiġi kontaminat bi trab jew materjali oħra. Għandek tarmi l-inalatur tiegħek jekk titlef l-għatu.

[image: image17]
Informazzjoni addizzjonali
X’għandek tagħmel jekk bi żball tipprepara doża?
Aħżen l-inalatur tiegħek bl-għatu protettiv f’postu sakemm jasal iż-żmien li tieħu man-nifs il-mediċina tiegħek, imbagħad neħħi l-għatu u ibda mill-Pass 1.6.
Kif jaħdem l-indikatur tad-doża?
·  L-indikatur tad-doża juri n-numru totali ta’ dożi li għad fadal fl-inalatur (Figura N).
·  Mal-ewwel użu, kull inalatur fih tal-anqas 60 doża, jew tal-anqas 30 doża, skont id-daqs tal-pakkett.
·  Kull darba li tħejji doża billi tagħfas il-buttuna l-ħadra, l-indikatur tad-doża jiċċaqlaq b’ammont żgħir lejn in-numru li jmiss (50, 40, 30, 20, 10, jew 0). 
Meta għandi nġib inalatur ġdid?
Għandek iġġib inalatur ġdid:
· Jekk l-inalatur jidher li jkun bil-ħsara jew jekk titlef l-għatu, jew
· Meta fl-indikatur tad-doża tidher faxxa ħamra, dan ifisser li qed tqarreb l-aħħar doża tiegħek (Figura N), jew
· Jekk i-inalatur tiegħek ikun vojt (Figura O).

Figura N
Kif tkun taf li l-inalatur tiegħek huwa vojt?
Meta l-buttuna l-ħadra ma terġax tmur lura għall-pożizzjoni ta’ fuq kollha tagħha u tkun imsakkra f’pożizzjoni fin-nofs, tkun wasalt għall-aħħar doża (Figura O). Anki jekk il-buttuna l-ħadra tkun imsakkra, xorta waħda tista’ tiġbed man-nifs l-aħħar doża tiegħek. Wara din, l-inalatur ma jistax jerġa’ jintuża u għandek tibda tuża inalatur ġdid.

[image: image18] 
Kif għandek tnaddaf l-inalatur?
QATT tuża ilma sabiex tnaddaf l-inalatur, minħabba li dan jista’ jkun ta’ ħsara għall-mediċina tiegħek.
Jekk tkun tixtieq tnaddaf l-inalatur tiegħek, sempliċement imsaħ il-parti ta’ barra tal-biċċa tal-ħalq b’tissue jew b’karta niexfa.










Dan id-dokument fih l-informazzjoni dwar il-prodott approvata għall-Eklira Genuair, bil-bidliet li saru mill-aħħar proċedura li affettwat l-informazzjoni dwar il-prodott (EMEA/H/C/PSR/S/0047) qed jiġu immarkati.





Għal aktar informazzjoni, ara s-sit web tal-Aġenzija Ewropea għall-Mediċini: https://www.ema.europa.eu/en/medicines/human/EPAR/eklira-genuair

